**Вх № 254/10.01.25**

**Питане от** Мирослав Славов Спасов – общински съветник от Коалиция „БСП за България“

Относно: Разпределение на средства за благоустрояване, комунални и ремонтни дейности по населени места за 2024г.

Уважаеми г-н Димитров,

С решение на Общински съвет – гр. Карнобат, по Ваше предложение за благоустрояване и комунални дейности за 2024 година бяха утвърдени суми за поддържане на селата от Общината в общ размер от 340 000 лв. С оглед на предстоящата нова бюджетна процедура за 2025 година са и моите въпроси към Вас.

1. Бихте ли направили отчет за изпълнението на утвърдените финансови средства по населени места и затова какви дейности преобладаващо са финансирани?
2. Голяма част от кметовете и кметските наместници изпитват трудност при мотивиране разходването на утвърдените средства по целесъобразност. В този аспект бихте ли дали указания и насоки как да се изразходват тези средства?

Съгласно Правилника за организацията и дейността на Общински съвет – Карнобат, неговите комисии и взаимодействието му с общинската администрация, заявявам желанието си да ми бъде отговорено писмено.

Предварително Благодаря за получените отговори!

**ОТГОВОР:**

ОТНОСНО: РАЗПРЕДЕЛЕНИЕ НА СРЕДСТВА ЗА БЛАГОУСТРОЯВАНЕ, КОМУНАЛНИ И РЕМОНТНИ ДЕЙНОСТИ ПО НАСЕЛЕНИ МЕСТА ЗА 2024 Г.

УВАЖАЕМИ ГОСПОДИН СПАСОВ,

Във връзка с Ваше питане с вх. №93-00-12/10.01.2025 г. относно разпределение на средства за благоустрояване, комунални и ремонтни дейности по населени места за 2024 г., Ви уведомявам следното:

С решение №6.43.5.4/15.02.2024 г. на Общински съвет –Карнобат е утвърден лимит за разходите за осъществяване функциите на органи на изпълнителната власт на територията на съответния район, кметство или населено място (на кметовете на кметства и на кметските наместници ) в общ размер до 340 000 лева.

От тях, през 2024 година, са изразходени общо 208 811,73 лева. Разходите, извършени от кметовете и кметските наместници са за благоустрояване, комунални и ремонтни дейности, включващи подмяна на осветителни тела, почистване на обществени територии, косене, закупуване на препарати и обработване срещу кърлежи и бълхи, ремонт на тротоари и покриви, боядисване на огради и пейки, закупуване и техническо обслужване на машини, разходи за гориво и други.

Относно искането за даване на указания и насоки на кметовете и кметските наместници за разходване на утвърдените средства, считам, че в правомощията на кметовете и кметските наместници е преценката относно необходимостта, целесъобразността и вида на извършване на съответния разход, като същият се осъществява след представяне на заявка за поемане на задължение и спазване на последващите процедури за извършване на разхода.

**Вх.№255/10.01.25**

**Питане от** Мирослав Славов Спасов – общински съветник от Коалиция „БСП за България“

Относно: Ремонт на ул. „Места” в гр. Карнобат.

Уважаеми г-н Димитров,

Състоянието на ул. „Места” е в окаяно състояние. Ремонта й /разкопаването/ започна преди около 3-4 години. Към днешна дата /10.01.2025г./, улицата е труднопроходима дори и за пешеходци. Трябва да се отбележи, че през последните няколко години по-голямата част от улиците в региона и целият кв. „Възраждане” бяха благоустроени и отремонтирани. Въпросите ми към Вас е поставен от живущите на тази улица, т.е. отговорът Ви ще е към тях.

1. Какви са причините да се забави ремонта на ул. „Места”?
2. Кога ще се възобновят ремонтните дейности и в какви срокове биха могли да приключат те?

Съгласно Правилника за организацията и дейността на Общински съвет – Карнобат, неговите комисии и взаимодействието му с общинската администрация, заявявам желанието си да ми бъде отговорено писмено.

Предварително Благодаря за получените отговори!

**ОТГОВОР:**

ОТНОСНО: РЕМОНТ НА УЛИЦА „МЕСТА“ В ГРАД КАРНОБАТ

УВАЖАЕМИ ГОСПОДИН СПАСОВ,

Във връзка с Ваше питане с вх. №93-00-12/10.01.2025 г. относно ремонт на улица „Места“ в град Карнобат, Ви уведомявам следното:

Действително, през последните години в град Карнобат бяха извършени редица текущи ремонти и благоустрояване на улици и междублокови пространства, в т.ч. и в кв. „Възраждане“. Планират се и предстои извършването на още такива.

Предвид на това, Община Карнобат е наясно със състоянието на улица „Места“, за която към настоящия момент не е извършван цялостен ремонт. Причината за това е, че уличният водопровод по посочената улица в участъка, заключен между кв. „Възраждане“ и ул. „Йордан Йовков“ не е подменен. Считам, че е правилно и целесъобразно ремонт на улицата да бъде извършен след ремонт или подмяна на водопровода под нея.

По повод на това, през месец ноември 2024 г. се проведе среща между представители на „ВиК“ ЕАД, гр. Бургас и Община Карнобат, на която се реши, че през 2025 г. „ВиК“ ЕАД, гр. Бургас ще включи в капиталовата си програма участъка, заключен между кв. „Възраждане“ и ул. „Йордан Йовков“, за ремонт на уличния водопровод. След полагането на новия водопровод, Община Карнобат ще извърши ремонт на посочения участък, като се предвиди цялостно асфалтиране и нови улични бордюри. За реализиране на ремонтните дейности обектът следва да се включи в капиталовата програма на Община Карнобат за 2025 г., след което проведени съответните процедури по Закона за обществените поръчки.